
Poslovni broj: 11.St-1129/2017



U IME REPUBLIKE HRVATSKE
RJEŠENJE 
Trgovački sud u Splitu, po sutkinji Ani Golub Gruić, u skraćenom stečajnom postupku povodom zahtjeva FINANCIJSKE AGENCIJE, Regionalni centar Split, Podružnica Split, Mažuranićevo šetalište 24B, OIB: 85821130368, za provedbu skraćenog stečajnog postupka nad dužnikom PIKO TEHNIKA d.o.o., OIB: 53346071454, Split, Put Duilova 10/b, 6. travnja 2018.   
riješio je
Obustavlja se skraćeni stečajni postupak nad trgovačkim društvom PIKO TEHNIKA d.o.o., OIB: 53346071454, Split, Put Duilova 10/b.
Obrazloženje
Financijska agencija, Regionalni centar Split podnijela je ovom sudu 1. prosinca 2017. zahtjev za provedbu skraćenog stečajnog postupka nad PIKO TEHNIKA d.o.o., OIB: 53346071454, Split, Put Duilova 10/b, navodeći da dužnik nema zaposlenih, a da na dan 27. studenog 2017. u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 120 dana, u ukupnom iznosu od 4.016.667,51 kn.
Nakon izvršenog uvida u sudski registar i utvrđenja da nije pokrenut drugi postupak brisanja iz sudskog registra ovaj sud je sukladno odredbi čl. 430. Stečajnog zakona („Narodne novine“ 71/15 i 104/17; dalje SZ) na mrežnoj stranici e-Oglasna ploča sudova 22. prosinca 2017. objavio oglas koji sadržava:
	- podatke za identifikaciju dužnika
	- podatak o ukupnom iznosu dugu evidentiranog na temelju neizvršenih osnova za plaćanje
	- podatak o osobama ovlaštenim za zastupanje dužnika po zakonu da u roku od 15 dana od dana objave oglasa podnesu sudu javnobilježnički ovjerovljen popis imovine i obveza dužnika na propisanom obrascu
	- poziv vjerovnicima dužnika da najkasnije u roku od 45 dana od objave oglasa predlože otvaranje stečajnog postupka nad dužnikom te uplate predujam za pokriće troškova tog postupka
- upozorenje o pravnim posljedicama nepodnošenja prijedloga za otvaranje stečajnog postupka iz čl. 431. SZ-a.
Odredbom čl. 431. SZ-a propisano je da ako osobe ovlaštene za zastupanje dužnika po zakonu u roku od 15 dana ne podnesu popis imovine i obveza dužnika ili ako iz tog popisa proizlazi da dužnik ima imovinu koja nije dostatna za namirenje predvidivih troškova stečajnog postupka te ako u roku od 45 dana nijedan vjerovnik ne predloži otvaranje stečajnog postupka i ne predujmi sredstva za namirenje troškova postupka, smatrat će se da je dužnik nesposoban za plaćanje, a u tom slučaju sud će po službenoj dužnosti donijeti rješenje o otvaranju i zaključenju skraćenog stečajnog postupka nad dužnikom.
Odredbom čl. 433. SZ-a propisano je da ako nisu ispunjene pretpostavke za istodobno otvaranje i zaključenje skraćenoga stečajnog postupka prema čl. 431. SZ-a, sud će obustaviti skraćeni stečajni postupak i odgovarajućom primjenom općih odredbi stečajnoga postupka donijeti rješenje o pokretanju prethodnoga postupka odnosno otvaranju stečajnoga postupka.
Postupajući po oglasu objavljenom 22. prosinca 2017.:
- dužnik je 8. siječnja 2018. dostavio popis imovine i obveza dužnika iz kojeg proizlazi da ima nekretnine – tri poslovna prostora izgrađena na čes. zem. 1830/5, 1830/12 i 1830/13 K. O. Split koje su upisane u dugotrajnu imovinu kao građevinsko zemljište od 386.486,02 kn te građevinski objekt od 881.147,42 kn
- vjerovnik B2 Kapital d.o.o., OIB: 57509775367, Zagreb, Radnička cesta 41 je 5. veljače 2018. podnio sudu prijedlog za otvaranje stečajnog postupka nad dužnikom (list 18-21 spisa) uz koji je dostavio dokaze o postojanju tražbine (list 22- spisa) te naveo da dužnik ima dugotrajnu i kratkotrajnu imovinu, a koja je dostatna za namirenje troškova kako prethodnog, tako i otvorenog stečajnog postupka i u tom pravcu dostavio izvadak iz zemljišne knjige za čest. zgr. 1830/5, čest. zem. 1830/12 i čest. zem. 1830/13 Z.U. 16226 K.O. Split (list 51-59 spisa).
Kako iz dostavljenog prokaznog popis imovine proizlazi da dužnik ima imovinu čija bi vrijednost mogla biti dostatna za namirenje predvidivih troškova stečajnoga postupka, to je, temeljem odredbe čl. 433. SZ-a, riješeno kao u izreci. 
Sud će, po pravomoćnosti ovog rješenja, odgovarajućom primjenom općih odredbi stečajnoga postupka propisanih Stečajnim zakonom donijeti rješenje o pokretanju prethodnoga postupka odnosno otvaranju stečajnoga postupka.
U Splitu 6. travnja 2018.
Sutkinja
Ana Golub Gruić

Uputa o pravnom lijeku: Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske. 

Dna: 
- FINA Split
- dužniku
- B2 Kapital d.o.o. Zagreb
- mrežna stranica e-Oglasna ploča sudova 
- spis

